arnastofnun/IGC-2024 huggingface dataset:
Þingræður haldnar á Alþingi Íslendinga



Herra forseti. Ég hef gagnrýnt síbreytingu á olíugjaldinu og ég hef bent á galla á fyrirkomulagi gjaldsins, en meðan ekki hefur annað komið í staðinn stend ég að samþykkt frv. Ég segi já.



Herra forseti. Þetta mál, sem hér er greitt atkv. um, er slæmt mál. Það er óhæfa að hringla jafntækifærissinnað með olíugjald og verið hefur og síst á kostnað sjómanna. Ég áskil mér allan rétt að styðja eða flytja till. siðar er lúta að breytingu á formi olíugjalds eða aukningu skattafrádráttar sjómanna. En úr því sem komið er og mál standa sé ég mér ekki annað fært en að styðja frv. að þessu sinni og segi já.



Herra forseti. Hér er vegið freklega að sjómönnum, en verður er verkamaðurinn launanna. Ég tek undir með hv. 7. þm. Reykv., Guðmundi J. Guðmundssyni, formanni Verkamannasambands Íslands, um að þetta mál er óhæfa, og gagnstætt honum segi ég nei.
Þingræður haldnar á Alþingi Íslendinga



Herra forseti. Enda þótt það hafi komið greinilega fram hér, að við þm. Alþfl. erum andvígir 5. gr. frv. í þessari mynd, munum við að okkar tillögum um breytingar föllnum greiða atkv. með frv. í heild.
Þingræður haldnar á Alþingi Íslendinga



Mér hefur borist eftirfarandi bréf: „Reykjavík, 11, nóvember 1980. Kjartan Jóhannsson, 2. þm. Reykn., hefur ritað mér á þessa leið: „Þar sem ég er á förum til útlanda í opinberum erindum og mun því ekki geta sótt þingfundi á næstunni leyfi ég mér með skírskotun til 138. gr. laga um kosningar til Alþingis að óska þess, að 1. varamaður Alþfl. í Reykjaneskjördæmi, Ólafur Björnsson útgerðarmaður, taki sæti á Alþingi í fjarveru minni.“ Þetta er yður, herra forseti, hér með tilkynnt með ósk um að þér látið fram fara í sameinuðu þingi rannsókn á kjörbréfi varamanns. Helgi Seljan, forseti Ed.“ Eins og fram kemur í bréfinu þarf að fara fram rannsókn á kjörbréfi Ólafs Björnssonar. Vil ég biðja kjörbréfanefnd að taka það til athugunar og verður gefið fundarhlé á meðan. - Fundarhlé.



Herra forseti. Kjörbréfanefnd hefur haft til athugunar kjörbréf Ólafs Björnssonar útgerðarmanns, sem er 1. varaþm. Alþfl. í Reykjaneskjördæmi. Kjörbréfanefnd gerir engar aths. við kjörbréfið og leggur til að kosning verði tekin gild og kjörbréfið samþykkt.



Ólafur Björnsson hefur áður átt sæti á Alþingi og þá undirritað eiðstaf og býð ég hann velkominn til starfa.
Þingræður haldnar á Alþingi Íslendinga



Herra forseti. Ég endurflyt hér frv., sem flutt var á síðasta þingi, en fékk ekki afgreiðslu, frv. til l. um rétt manna til að kalla sig viðskiptafræðinga eða hagfræðinga. Þetta mál skýrir sig að mestu sjálft. Ég vil taka það fram, að frv. er nú flutt með nokkurri breytingu sem m.a. er gerð vegna þess að aths. komu fram á fyrra þingi þegar málið var til umr. Efni frv. er það sem fram kemur í 1. gr., að rétt til að kalla sig viðskiptafræðinga og hagfræðinga eða nota heiti, sem felur í sér orðið viðskiptafræðingur eða hagfræðingur, hafa þeir menn hér á landi sem fengið hafa til þess leyfi ráðh. Þeir, sem hafa lokið prófi úr viðskiptadeild Háskóla Íslands, þurfa ekki slíkt leyfi ráðh. Þetta frv. um rétt manna til að kalla sig ákveðnu stöðuheiti er mjög í samræmi við gildandi lög um ýmsar aðrar stöður og ekki óeðlilegt að þetta frv. sé flutt. Það er gert samkv. sérstakri beiðni frá Félagi viðskipta- og hagfræðinga. Hins vegar hef ég orðið við réttmætum ábendingum nokkurra hv. þm. frá því í fyrra um að breyta í 2. gr. hvað það varðar hverjir skuli hafa úrskurðarvaldið um hvaða skólar séu viðurkenndir og hvaða viðskiptafræðingar og hagfræðingar skuli viðurkenndir til þess að njóta þessara starfsheita. Eins og frv. var upphaflega frá hendi Félags viðskipta- og hagfræðinga mátti segja að valdið væri þeirra megin í því að skera úr um hvaða menn skyldu gjaldgengir í þessu sambandi. En eins og frv. er núna er nægilegt fyrir ráðh. að leita álits Félags viðskipta- og hagfræðinga og ýmissa annarra aðila, sem ráðh. kynni að ákveða, um hverjir skuli njóta þessa starfsheitis. Úrskurðarvaldið er sem sagt ótvírætt í þessu efni í höndum rn., en þó þannig, að leitað sé álits Félags viðskipta- og hagfræðinga. Þetta var áður þannig orðað, að menn fundu að því í umr. í fyrra hversu mikið vald sjálft stéttarfélagið hefði til að ákveða þetta. Þess munu víst dæmi úr öðrum lögum um rétt manna til að kalla sig tilteknum starfsheitum, að félagsskapur þeirra hefur mikið ákvörðunarvald í þessu. En ég tek undir þær ábendingar sem fram hafa komið, að ekki er ástæða til að halda lengra á þeirri braut, heldur er vissulega miklu eðlilegra að rn. hafi þarna úrskurðarvald. Eins og menn sjá er þetta frv. ekki mikið að vöxtum og einfalt að efni og ekki ástæða til að hafa um það mörg orð. Ég legg til, herra forseti, að þegar þessari umr. er lokið verði málinu vísað til hv. menntmn.



Herra forseti. Örstutt um þetta mál. Ég er stuðningsmaður þessa litla frv. Það er flutt, eins og kom fram, að beiðni félags hagfræðinga og viðskiptafræðinga. Ég vil taka það fram, sem mér fannst ekki koma nægilega skýrt fram í framsöguræðu hæstv. ráðh., að þessu starfsheiti fylgja engin sérréttindi. Ég vil leggja á það sérstaka áherslu vegna þess að ég tel varhugavert ef verið er að lögbinda starfsheiti með sérréttindum í lögum. Hér er ekki um það að ræða, heldur fyrst og fremst hitt, að eftir að fjölbrautaskólarnir tóku upp viðskiptasvið var opin leið fyrir þá, sem útskrifuðust þaðan, að kalla sig viðskiptafræðinga. Vegna þess ruglings, sem slíkt kynni að skapa, er eðlilegt að gera mun á stöðuheitum. Það hlýtur að vera til hagsbóta fyrir allan almenning.
Þingræður haldnar á Alþingi Íslendinga



Herra forseti. Eins og þm. er kunnugt var kosin í haust þingfararkaupsnefnd með sérstökum hætti. Hana skipa nú forsetar þingsins og formenn þingflokkanna. Var þessari nefnd falið að hafa forgöngu um samkomulag þingflokkanna um frv. það sem hér liggur fyrir til afgreiðslu um þingfararkaup alþm. Það hafa á vegum þingsins farið fram verulegar umr. um þetta mál innan þingflokkanna. Það frv., sem hér liggur fyrir, er niðurstaða þess samkomulags sem gert hefur verið milli þeirra. Nefndin hefur fjallað um þetta frv., og eins og hv. þm. er kunnugt eru á þessu efni ýmsar skoðanir innan þingsins, þótt niðurstaðan hafi orðið sú sem hér greinir. Í nefndinni ræddu menn ýmsar greinar frv., en niðurstaðan varð, í ljósi þess hvernig að þessu máli hefur verið unnið og hvernig það er til komið, að mæla með því við hv. d. að það verði samþykkt. Ég ætla þess vegna ekki að hafa langa framsöguræðu fyrir þessu áliti. Hv. þm. Jón Helgason, forseti Sþ., og hv. þm. Helgi Seljan, forseti þessarar deildar, eru fyrstu tveir flm. frv. og í Nd. mun forseti þeirrar deildar, Sverrir Hermannsson, mæla fyrir því. Í framsöguræðu 1. flm. komu fram helstu röksemdir sem liggja að baki því, að nú er farin sú leið að fela Kjaradómi ákvörðun um kjör alþm. með þeim hætti sem greint er í þessu frv. Ég vil svo ítrekað lokum skilning á tveimur greinum frv. Í 1. gr. er kveðið á um það, að 1/12 hluti kaupsins komi til greiðslu 1. hvers mánaðar og er þar eðlilega átt við 1/12 hluta árskaups, en ekki heildarkaupsins fyrir kjörtímabilið þó hægt kunni að vera að lesa það út úr samhengi greinarinnar. Rétt er að taka það skýrt fram, að átt er við 1/12 hluta árskaups. Enn fremur er rétt að ítreka það, eins og kom fram hjá hv. 1. flm. frv., að í 11. gr. er ætlast til þess, að fram fari mat á vinnuframlagi þeirra þm. sem greinin tekur til. Það er von okkar, að þetta frv. verði til þess að þing og þjóð verði ásáttari með það, með hvaða hætti þessum málum sé skipað, þótt sjálfsagt megi lengi deila um það, hvort þingið eigi að fela aðila utan þings ákvörðunarvald um þetta efni og þá með hvaða hætti, til hvaða atriða slíkt eigi að taka og hvernig beri að ákveða það. En eins og ég gat um áðan var það skoðun okkar nm. eftir umr. um málið á tveimur fundum nefndarinnar að leggja til að frv. yrði samþykkt í óbreyttri mynd. Hv. þm. Eyjólfur Konráð Jónsson var fjarverandi afgreiðslu málsins eins og fram kemur í nál.
Þingræður haldnar á Alþingi Íslendinga



Herra forseti. Af illri nauðsyn segi ég já.



Herra forseti. Alþfl. hefur gert tilraun til þess að fá fram nokkrar breytingar á þessu frv. sem ég tel að hefðu horft mjög til bóta. Það hefur ekki tekist. En hér er á ferðinni mjög mikilvægt mál sem ég vil styðja. Ég segi já.



Herra forseti. Ríkisstj. hefur staðið með þeim hætti að undirbúningi og umfjöllun þessa máls, að það er ekki fýsilegt að standa að afgreiðslu þess þegar af þeirri ástæðu. Vegna 2. gr. frv. og vegna þeirra skilyrða, sem ríkisstj. setur og fest hafa verið á þskj. tel ég enn ófýsilegra að taka þátt í afgreiðslu þessa frv. En mér er ljóst að einhvern veginn verður að sjá til þess að flugið geti haldið áfram. Mál þetta er komið í hinn mesta hnút og Alþ. í rauninni sett upp að vegg. Þess vegna treysti ég mér ekki til þess að greiða atkv. gegn frv., mér er ljóst, að það þarf að ganga fram, en ég kýs samt af þeim ástæðum, sem ég hef um getið, að sitja hjá og greiði því ekki atkv.
Þingræður haldnar á Alþingi Íslendinga



Herra forseti. Ég mæli hér fyrir nál. um frv. til l. um Söfnunarsjóð lífeyrisréttinda. Fjh.- og viðskn. hefur rætt um þetta frv. á fundum sínum og mælir einróma með því að það verði samþykkt. Að vísu vil ég geta þess, að einn nm., Eyjólfur Konráð Jónsson, skrifar undir nál. með fyrirvara, en fjarverandi afgreiðslu málsins voru þeir Gunnar Thoroddsen og Lárus Jónsson. Herra forseti. Söfnunarsjóði lífeyrisréttinda er ætlað að vista það fólk sem ekki á vísa aðild að öðrum lífeyrissjóðum. Um 11 þús. manns eiga nú aðild að biðreikningi lífeyrissjóðsiðgjalda. Hér er því um að ræða lögbindingu sjóðs sem tekur við af biðreikningi lífeyrissjóðsiðgjalda.



Herra forseti. Eins og frsm. n. gat um rita ég undir þetta nál. með fyrirvara. Fyrirvarinn byggist á því, að ég tel að þetta kerfi eins og það er, þessi biðreikningur og allt það sem verður núna lögfest væntanlega, sé með þeim hætti, að þar sé eingöngu tjaldað til einnar nætur og það sé einn liður í þeim frumskógi lífeyrissjóðanna sem verður að uppræta mjög fljótlega. En ég vil ekki standa í vegi fyrir því, að þetta verði núna lögfest. Það munu vera um 11 þús. nöfn á þessum biðlista og eins og ég sagði áðan er þetta hinn mesti frumskógur. En talið er að það muni verða eitthvað auðveldara að fást við þetta næstu mánuðina og misserin, þar til nýskipan lífeyrismála hefur komist á, með því að lögfesta þetta. Hef ég þess vegna staðið að meirihlutaálitinu þótt ég telji, eins og ég áðan sagði, að allt sé þetta hinn mesti óskapnaður.



Herra forseti. Eins og fram kemur í aths. með þessu frv. er það lagt fyrir Alþingi til að afla heimildar fyrir ríkisstj. til fullgildingar á samningi milli íslands, Danmerkur, Finnlands, Noregs og Svíþjóðar um gagnkvæma aðstoð í tollamálum svo og að veita ákvæðum samningsins lagagildi hér á landi. Sú aðstoð, sem í samningnum felst, er þrenns konar: Í fyrsta lagi aðstoð við framkvæmd tollalaga almennt, þ.e. álagningu tolla og annarra inn- og útflutningsgjalda, svo og að haldnar séu reglur um inn- og útflutning. Í öðru lagi innheimta tolla og annarra gjalda. Í þriðja lagi aðstoð til að koma í veg fyrir, rannsaka og upplýsa brot á tollalöggjöfinni. Nefndin hefur rætt þetta frv. og mælir með því að það verði samþ. Gunnar Thoroddsen og Lárus Jónsson voru fjarverandi við afgreiðslu málsins, en aðrir nm. mæla með samþykkt frv.
Þingræður haldnar á Alþingi Íslendinga



Herra forseti. Ég mæli hér fyrir frv. til l. um vörugjald. Lög þessi um vörugjald eru orðin nokkuð gömul í hettunni, hafa verið í gildi í rúman áratug og fela í sér álagningu nokkurs gjalds á gosdrykki og aðra óáfenga hressandi vökva og á nokkrar sykraðar vörur. Þessi gjöld voru lengi kölluð tollvörugjöld, en hafa nú á seinni árum borið nafnið vörugjald. Fram undir þetta hefur gjaldið verið lagt á með ákveðinni krónutölu á tiltekið magn þessara vörutegunda, en með þessu frv. er lagt til að beitt verði hlutfallslegri álagningu í stað krónutöluálagningar. Jafnframt er gjaldið hækkað nokkuð til samræmis við verðþróun undanfarinna ára. Herra forseti. Ég sé ekki ástæðu til að fjölyrða mikið um þetta frv. sem er afskaplega einfalt í sniðum og fyrst og fremst fólgið í því, að verið er að samræma gjaldið þeirri verðþróun, sem átt hefur sér stað á undanförnum árum, og þar með að hækka það nokkuð. Ef gjaldið væri haft hlutfallslega jafnhátt nú og það var fyrr á þessum áratug mætti vafalaust hækka það allmiklu meira en gert er. Sérstaklega gildir það um sælgætið. Ekki var þó talin ástæða til að ganga lengra í þessum efnum en gert er í frv. vegna þess að jafnframt eru nokkur sérstök gjöld önnur á sælgætisvörum. Herra forseti. Ég vil leyfa mér að leggja til að að lokinni þessari umr. verði málinu vísað til hv. fjh.- og viðskn.
Þingræður haldnar á Alþingi Íslendinga



Herra forseti. Eins og ég tók fram í minni frumræðu, þá er tilgangur minn með þessu frv. tvíþættur: annars vegar að koma fram réttlætismáli og á hinn bóginn að koma til móts við þau sjónarmið, sem hæstv. forsrh. lýsti í „Beinni línu“, að hér hefði verið um mistök að ræða sem þyrfti að leiðrétta. Og til þess að vera nú elskulegur í hans garð segi ég já.
Þingræður haldnar á Alþingi Íslendinga



Herra forseti. Við 2. umr. þessa máls hér í gær óskaði ég þess, að lokaafgreiðslu málsins yrði frestað þar til í dag, og forseti varð góðfúslega við þeirri ósk. En þannig stóð á henni, að nýlega voru fram komnar nýjar upplýsingar um raforkuverð og samanburð á raforkuverði hjá Rafveitu Siglufjarðar og Rafmagnsveitum ríkisins sem bentu til þess, svo ekki sé meira sagt, að afgreiðsla þessa máls hefði að undanförnu oftar en einu sinni verið á röngum forsendum, þ.e. að menn hefðu haldið að raforkuverð hjá Rafveitu Siglufjarðar væri mun lægra en hjá Rafmagnsveitum ríkisins. Eins og ég sagði komu þessar upplýsingar mjög seint fram og ráðherrarnir tveir, sem hér gáfu yfirlýsingar í gær, fengu þær fyrst til athugunar undir kvöld og þurftu að sjálfsögðu að láta kanna málið betur. Þess vegna var ég að gera mér vonir um að frekari upplýsingar kynnu að liggja fyrir nú. En þetta mál þarf að sjálfsögðu að afgreiða og hefur náttúrlega dregist í þó nokkra daga fyrir mína ósk og annarra, og er ég hæstv. forseta, ráðherrum og ekki síst hv. iðnn. þakklátur fyrir umburðarlyndið. Ég vil ekki verða til þess að tefja málið lengur, sérstaklega með hliðsjón af því, að hæstv. fjmrh. gaf um það alveg skýlausa yfirlýsingu, að brýnasti vandi Rafveitu Siglufjarðar mundi verða leystur við afgreiðslu lánsfjáráætlunar, og hæstv. iðnrh. gaf einnig mjög afdráttarlausar yfirlýsingar um að framtíðarvandi Rafveitu Siglufjarðar yrði leystur með sérstökum ráðstöfunum. Og þó að svo fari, að menn sannfærist um að Rafveita Siglufjarðar ætti að fá einhverja hlutdeild í þessu gjaldi, t.d. á kostnað Rafmagnsveitna ríkisins, þar sem verðlag hjá þessum tveim stofnunum er mjög svipað eftir nýjustu upplýsingum, þá má alltaf breyta því með sérstakri löggjöf síðar í vetur. Og hverjir svo sem sitja í stólum þeirra hæstv. ráðh., sem hér gáfu þessar skýlausu yfirlýsingar í gær, hljóta þeir að verða að framkvæma þær yfirlýsingar. Þess vegna sætti ég mig við, að málið gangi fram, og mun greiða fyrir því, þó að ég hafi í sjálfu sér alltaf verið andvígur því að leysa málið með þessum hætti. Að sjálfsögðu er verðjöfnun á rafmagni nauðsynleg, en ég hefði talið aðrar leiðir en slíkt gjald - verðbólguaukandi gjald o.s.frv. sem ég skal ekki fara út í - heppilegri og hef greitt atkvæði gegn þessari aðferð og mun gera áfram, en vil greiða fyrir því, að málið nái nú fram að ganga. Ég þakka svo enn það umburðarlyndi sem sýnt hefur verið.
Þingræður haldnar á Alþingi Íslendinga



Herra forseti. Ég mæli hér fyrir frv. til l. um minnstu mynteiningu við álagningu og innheimtu opinberra gjalda. Eins og kunnugt er, þá er innheimta og álagning opinberra gjalda á vegum fjmrn. Þetta frv. á rætur að rekja til þess, að á árinu 1973 tók ríkisbókhaldið í notkun tölvukerfi vegna bókhaldsúrvinnslu ríkisins. Í kerfi þessu er ekki gert ráð fyrir aurum í fjárhæðum. Við gjaldmiðilsbreytinguna um næstu áramót hundraðfaldast verðgildi gjaldmiðilseiningarinnar og aurar verða teknir upp að nýju. Að því er bókhaldskerfi ríkisins varðar felur þessi breyting í sér fjölgun sæta um eitt í mörgum tilvikum við bókun fjárhæða, þ.e. komman fyrir framan aura kemur inn í fjárhæðina. Í fljótu bragði kynnu menn að halda að þetta væri tiltölulega auðleyst vandamál, en svo er ekki. Er því talið óhjákvæmilegt, til að forðast gífurlega vinnu sem hlyti að leiða af endurskipulagningu vélanna, að ákveða með lögum að innheimta, álagning og greiðslur hvers konar opinberra gjalda skuli fara fram í heilum krónum frá og með 1. jan. n.k. Herra forseti. Ég held, að að öðru leyti skýri mál þetta sig sjálft, og legg til, að að lokinni þessari umr. verði málinu vísað til hv. fjh.- og viðskn.
Þingræður haldnar á Alþingi Íslendinga



Herra forseti. Fjh.- og viðskn. hefur á fundi sínum, sem var að vísu fremur lauslegur, en eigi að síður hefur hún tekið þetta mál fyrir og leggur til að frv. verði samþ. Það er verið að útbýta nál., sé ég er, en hv. þm. Matthías Á. Mathiesen, Matthías Bjarnason, Albert Guðmundsson og Sighvatur Björgvinsson undirrita nál. með fyrirvara.



Herra forseti. Eins og fram kom í máli formanns fjh.- og viðskn. skrifuðu fjórir nm. undir þetta frv. með fyrirvara. Þessi fyrirvari okkar er sá, að við viljum minna á að í stefnuræðu forsrh., sem flutt var seint í októbermánuði, segir að með gjaldmiðilsbreytingunni verði hver króna komin í hóp annarra gjaldmiðla á Norðurtöndum, en jafnframt að slík hugarfarsbreyting eða áhrif geti því aðeins orðið að gagni, að aðrar ráðstafanir fylgi sem sannfæri almenning um að alvara sé á ferðum til þess að treysta gildi krónunnar og veita verð við álagningu opinberra gjalda. 1858 bólgunni viðnám. Þetta er fallega og greindarlega mælt, eins og við er að búast. En nokkrum dögum áður en þessi gjaldmiðilsbreyting á að taka gildi flytja stjórnarflokkarnir þetta frv. um minnstu mynteiningu við álagningu og innheimtu opinberra gjalda, og þar á þegar að leggja af aurana. Það eru sennilega þessi áhrif sem átti að skapa með myntbreytingunni, að almenningi er sagt: Þið skuluð ekki taka alvarlega aurana hjá ykkur í nýju myntinni því að tölvukerfið, sem ríkisbókhaldið tók upp 1973, gerði ekki ráð fyrir aurum í fjárhæðum sínum. Það kerfi vissi heldur ekkert um þessa væntanlegu myntbreytingu. Og sennilega hefur ríkisstj. ekkert tekið eftir þessari breytingu sinni úr því að hún leggur nú til við Alþingi og þar með þjóðina - að taka ekki aurana alvarlega. Þar með er fallið frá þessum ágætu hugleiðingum í stefnuræðunni. En þar sem Alþingi hefur áður fellt að fresta gjaldmiðilsbreytingunni sjáum við stjórnarandstæðingar enga ástæðu til að halda hér uppi löngum ræðum út af þessu síðbúna og miður heppnaða frv.
Þingræður haldnar á Alþingi Íslendinga



Herra forseti. Þetta mál gengur nú svo hratt í gegnum deildina, að það er erfitt að átta sig á því og reyndar öðrum málum, en mér datt í hug hvort of seint væri að óska eftir svari frá hæstv. fjmrh. um það, hvort ekki væri eðlilegt að fá heimild inn í þessi lög um að fella niður tvö núll af nýju krónunni, þar sem nú gerast þeir atburðir á Alþingi og í þjóðfélaginu sem benda til þess, að verðbólgan sé svo hröð að hún hafi aldrei verið hraðari. Það væri kannske þess vegna ástæða til að staldra við, þar sem nú er síðasti möguleikinn til þess, og kannske grípa tækifærið áður en það verður um seinan.



Herra forseti. Hv. þm. virðist koma nokkuð af fjöllum. Hann áttar sig ekki á því, að hér er verið að tala um að opinber gjöld skuli ekki reiknuð í aurum, til þess að breyta ekki tölvu ríkisins um of. En ef við ættum að fella niður tvö núll til viðbótar yrðum við væntanlega að gera það með sérstökum lögum um það mál. Ég sé því að hv. þm. kemur hér nokkuð af fjöllum og kann það að eiga sínar skýringar. En ég held að ég geti ekki gefið honum neitt annað svar en það, að fráleitt væri með öllu að hugleiðingar hans um að sleppa tveimur núllum í viðbót gætu átt heima í þessum lögum. Hins vegar er honum auðvitað velkomið - eins og öllum öðrum þm. - að flytja mál af þessu tagi hér í þingi. Ég tek það sem svo, að Sjálfstfl. hafi tekið það upp á sína stefnuskrá, jafnhliða því sem hann sækir sem fastast að fresta gjaldmiðilsbreytingunni, að tvö núll verði tekin til viðbótar. Þessi stefnuyfirlýsing Sjálfstfl. er að vísu nokkuð seint fram komin, óvenjulega seint.



Herra forseti. Enda þótt ég hafi samþykkt frv. þetta við 2. umr. tel ég það harla lítils virði að vera að setja lög um að fella niður aura við útreikning, vegna þess að ég held að aurarnir verði orðnir einskis virði um mitt næsta ár.



Þá er dagskrá þessa fundar tæmd. Þar sem gera má ráð fyrir að þetta sé síðasti fundur í hv. deild fyrir jólahlé vil ég leyfa mér að færa öllum hv. þdm. þakkir fyrir samstarfið það sem af er þessu þingi. Ég vil óska hv. þdm., skrifstofustjóra og starfsliði öllu gleðilegra jóla og góðs árs. Þeim, sem eiga um langan veg heim að sækja, óska ég góðrar heimkomu og heimferðar og vænti þess, að við megum allir heilir hittast til starfa á hinu háa Alþingi á nýju ári.



Herra forseti. Ég vil fyrir hönd deildarmanna þakka góðar óskir forseta í okkar garð. Sömuleiðis þakka ég honum fyrir skörulega og góða fundarstjórn það sem af er þessu þingi og óska honum og fjölskyldu hans gleðilegra jóla og farsæls komandi árs. Enn fremur vil ég nota þetta tækifæri til þess að óska starfsfólki öllu og fjölskyldum þess gleðilegra jóla og farsældar á nýju ári.



Ég vil leyfa mér að þakka hv. 1. þm. Norðurl. v. góðar óskir í minn garð og fjölskyldu minnar. Ég ítreka óskir mínar til handa hv. þingdeildarmönnum og segi fundi slitið.
Þingræður haldnar á Alþingi Íslendinga



Herra forseti. Menntmn. Ed. hefur haft til umfjöllunar frv. til l. um breyt. á lögum nr. 67 frá 1966, um vélstjóranám. Nefndin leggur til að frv. verði samþykkt. Fjarverandi afgreiðslu málsins var Davíð Aðalsteinsson.



Herra forseti. Menntmn. hefur tekið frv. þetta til meðferðar og leggur til að það verði samþykkt. Fjarverandi afgreiðslu málsins var Davíð Aðalsteinsson. Frv. er ætlað að koma í stað laga nr. 73 frá 1941, um söngmálastjóra þjóðkirkjunnar. Helsta nýmæli frv. er að gert er ráð fyrir að stofnaður verði tónskóli þjóðkirkjunnar í tengslum við embætti söngmálastjóra og er það talið eðlilegt framhald af þeirri starfsemi sem hefur þróast á undanförnum árum. En undir stjórn söngmálastjóra hefur í mörg ár verið rekinn vísir að skóla þar sem starfandi organistar og væntanlegir organistar hafa fengið kennslu. Þótt hér sé um nýmæli í lögum að ræða er þess vegna aðeins verið að festa í lög framkvæmd sem hefur þróast í tengslum við embætti söngmálastjóra. Frv. þetta kemur frá hv. Nd. Því var lítillega breytt þar. Hv. menntmn. leggur til að frv. verði samþ. óbreytt eins og það hefur komið til hennar.